钦定古今图书集成/明伦汇编/官常典/第067卷 > 庐陵昭王绍
## 钦定古今图书集成/明伦汇编/官常典/第067卷 > 庐陵昭王绍

按《宋书庐陵孝献王传》，“孝献王义真无子。元嘉九年，
太祖以第五子绍字休引，袭封庐陵王。少而宽雅，太
祖甚爱之。二十年，出为南中郎将、江州刺史，时年十
二。二十二年入朝，加棨戟，进都督江州豫州之西阳
晋熙新蔡三郡诸军事。在任七年，改授左将军、南徐
州刺史，给鼓吹一部。未之镇，仍迁扬州刺史，将军如”
故。索虏至瓜步，绍从太子镇石头。二十九年，疾患解
职。其年薨，时年二十一。遗令“敛以时服，素棺周身。”太
宗从之，追赠散骑常侍、镇军将军、开府仪同三司，刺
史如故。无子，以南平王铄第三子敬先为嗣。本名敬
秀，既出继，而绍妃褚秀之孙女，故改焉。景和二年，为
前废帝所害。追赠中书侍郎，谥曰恭王。无子。太宗泰
始元年，以世祖第二十一子晋熙王子舆字孝友为
绍嗣，封庐陵王，为辅国将军、南高平临淮二郡太守，
并未拜，为太宗所杀。三年，更以桂阳王休范第二子
德嗣绍，为建威将军、淮陵南彭城二郡太守。后废帝
元徽二年，与休范俱伏诛，国复绝。三年，复以临澧忠
侯袭第三子暠字渊华。继绍为给事中。顺帝昇明元
年薨，谥曰《元王》。又无子，国除。